钦定古今图书集成/明伦汇编/氏族典/第159卷 > 《廖用贤尚友录》 > 韩信
## 钦定古今图书集成/明伦汇编/氏族典/第159卷 > 《廖用贤尚友录》 > 韩信

按《史记淮阴侯传》：“淮阴侯韩信，淮阴人也。布衣时，贫
无行，不得推择为吏，数从其下乡南昌亭长寄食。亭
长妻患之，乃晨炊蓐食。食时，信往，不为具食，信怒，竟
绝去。信钓于城下，诸母漂有一母见信饥，饭信，信喜，
谓必有以重报母。母怒曰：‘大丈夫不能自食，吾哀王
孙而进食，岂望报乎’？”淮阴屠中少年有侮信者，众辱
之曰：“信能死，刺我；不能死，出我裤下。”于是信俛出裤
下，人皆笑以为怯。及项梁渡淮，信仗剑从之，居戏下，
无所知名。项梁败，又属项羽，羽以为郎中。数以策干项羽，羽不用。汉王入蜀，信亡楚归汉，未得知名。为《连
敖》，坐法当斩。适见滕公，滕公奇其言，壮其貌，释而不
斩，言于上，以为治粟都尉。上未之奇也。信数与萧何
语，何奇之，至南郑，道亡，何自追之，言上曰：“如信者，国
士无双。”于是召信，拜大将，择良日斋戒，设坛场，具礼，
遂听信计，部署诸将所击。汉二年八月，以信为左丞
相，击魏，定魏为河东郡。东北击赵、代，破代兵，掳赵军。
发使使燕，燕从风而靡。六月，汉王拜信为相国。汉四
年平齐，立信为齐王。汉王困固陵，用张良计，召齐王
信，遂将兵会垓下。项羽已破，高祖袭夺齐王军。汉五
年正月，徙信为楚王，都下邳。汉六年，人有上书告楚
王信反，高帝以陈平计发使告诸侯，会陈将游云梦
实欲袭信。高祖至楚，信谒上，上令武士缚信载后车，
遂械系至雒阳，赦信罪，以为淮阴侯。信称病不朝，居
常鞅鞅，羞与绛、灌等列。汉十一年，陈豨反，上自将往，
信病不从，乃谋与家臣夜诈诏赦诸官徒奴，欲发，以
袭吕后太子。其舍人得罪于信，信囚，欲杀之。舍人弟
告信反状于吕后。吕后乃与萧相国谋，诈舍人从上
所来，言“豨已得死。”群臣皆贺。信入贺，吕后使武士缚
信斩之，夷三族。